Við áttum dásamlegan tæpan sólarhring saman í faðmi sveitarinnar í Nesi í Reykholtsdal 29. - 30. maí s.l. og með samstillingu og gleði náðist að fylla hverja stund með því , sem við viljum rækta með okkur , vináttu , trúmennsku og hjálpsemi . Áður en kvöldmáltíðin hófst las Guðlaugur ljósmyndari Óskarsson úr nýrri ljóð-myndabók , sem hann var að gefa út - og sýndi myndir með . Lystilegur kvöldmatur var borinn fram af Þórunni og Dagnýju , kjúklingasalat með alls konar , kaffi og konfekt á eftir . Sérstök sveit í uppvaskinu sá til þess að allt varð fínt á eftir . Ruth Jörgensdóttir var tekin inn í deildina og inntökuathöfnin var mjög hátíðleg . Velkomin Ruth ! Soffía sagði svo ljómandi skemmtilega frá móður sinni og verkum ýmsum . Við vorum agndofa að heyra af þessari merkiskonu , Sigríði Kjaran , sem aldrei virtist falla verk úr hendi og sló greinilega ekki mörg vindhögg . Við höfðum ráðgert að hver og ein okkar segði frá móður okkar og sýndum einhvern hlut , sem minnti okkur á hana . Við ákváðum að geyma þetta til næsta vetrar . Fyrir svefninn var svo dansstund með Gullu . Ja , þvílík tilþrif að vanda ! Kúrðum okkur svo í ljómandi herbergjum og aðstöðu til morguns . Gengum ekki til laugar , það var svo kuldalegt og dagurinn orðinn langur . Um morguninn þáðum við morgunverð af Bjarna í Nesi , ferðaþjónustubóndanum . Hann hafði heyrt orð Soffíu um móður sína kvöldinu áður og langaði til að deila með okkur fallegum minningum um móður sína og ömmu . Fallegt hjá honum . Eftir morgunmat var hreyfistund úti á palli með Gullu . Engin var svikin af henni og við vorum allar ákveðnar í að æfa og æfa sporin í allt sumar , setja kennslu í þeim á síðuna okkar og hvaðeina ! Þá sagði Ingibjörg Inga Guðmundsdóttir frá jákvæðri sálfræði og hvernig hún hefði nýst sér í leik og starfi . Frábær hugvekja í morgunsárið . Dagný ritari las fundargerðir frá í des , jan. og mars - og það reyndist skemmtileg upprifjun á vetrinum . Samþykktar . Jóna Benediktsdóttir forseti lagði leið sína til okkar alla leið frá Ísafirði og ávarpaði hópinn mjög skemmtilega og hvetjandi . Ávarpið leiddi inní umræðu um alþjóðaráðstefnu samtakanna , sem haldin verður á Hótel Natura 25. - 27. júlí . Allar voru hvattar til að skrá sig og farið var yfir skráninguna með hjálp tölvu og skjávarpa . Að lokum var þakkarstund þar sem afhentar voru rósir , Jónu forseta fyrir komuna og ómetanlegan styrk með henni , Soffíu fyrir innleggið um móður sína , Þórunni og Dagnýju fyrir matseldina , Sjöfn fyrir að velja lög eftir inntökuna , Theodóru í tilefni af sæti í stjórn landssambandsins og mætingardrottningarnar , Soffía , Ásta og Þrúður . Að lokum var borin fram humarsúpa og kaffisopi - það gerði Þórunn og henni til aðstoðar áfram Dagný og ferskar konur voru settar í uppvaskið . Kveðjustundin rann upp um kl. 13:30 og við hurfum á braut , staðráðnar í að æfa danssporin og fleira gott . Vona að ég gleymi engu / engri ... Með innilegu þakklæti og kveðjum , við hlökkum til sumarráðstefnunnar og haustsins , fyrir hönd Deltastjórnarinnar , Jónína og Þórunn .